ཛད། །ཅེས་བྱའོ། ། (《ལུ》+ས་)གཉིས་པ་ལྷག་མ་རྣམས་དེས་བསྒྲེ་བ་ནི༑ ས་གཉིས་པ་ནས་བཟུང་ནས། ས་བཅུ་གཉིས་པའི་བར་ཡོན་ཏན་བརྒྱ་ཕྲག་བཅུ་གསུམ་པོ་དེའི་འགྱུར་བརྩི་བ་བརྗོད་པར་བྱ་སྟེ། སྟོང་དང་འབུམ་དང་བྱེ་བ་བརྒྱ༑
༑∶བྱེ་བ་ཕྲག་སྟོང་བྱེ་བ་འབུམ། ། (《ལུ》་བྱེ་བ་་་་་་་བ་འབུམ། །)བྱེ་བ་ཁྲག་ཁྲིག་ཕྲག་འབུམ་དང་། །འཇིག་རྟེན་ཁམས་འབུམ་རྡུལ་སྙེད་དང་། །གྲངས་མེད་འབུམ་ཕྲག་བཅུ་རྡུལ་དང་། །ཐུབ་པའི་ཞིང་ཁམས་འབྱམ་ཀླས་རྡུལ། །དེས་ཀྱང་དཔེར་བརྗོད་མི་ནུས་དང་། །དེ་བས་གྱ་ནོམ་འདི་དག་ནི། །གཉིས་ནས་བཅུ་གཉིས་བར་དག་ག ི།ས་ལ་གོ་རིམ་བཞིན་དུ་སྤེལ། །འདི་ནི་མདོར་བསྡུས་ཡོན་ཏན་ཏེ། །རྒྱས་པར་མདོ་ལས་ཤེས་པར་བྱ། །ཞེས་བྱ་བ་བར་སྐབས་ཀྱི་ཚིགས་སུ་བཅད་པ་སྟེ། གྲུབ་པའི་རྟགས་སོ། །གསུམ་(《ཞ》+བཞི་)པ་མིང་གི་དོན་ལ་གཉིས་ཏེ༑ ཐུན་མོང་མ་ཡིན་པའི་སྒོ་ནས་མདོར་བསྟན་པ་དང་། དེ་ཉིད་ཐུན་མོང་བ་དང་སྦྱར་ཏེ་རྒྱས་པར་བཤད་པའོ། །དང་པོ་ནི་ཧེ་བཛྲའི་ལེའུ་བདུན་པ་ལས། གནས་དང་ཉེ་བའི་གནས་དང་ནི། །ཞིང་དང་ཉེ་བའི་ཞིང་ཉིད་དང་། །ཚཎྜོ་ཉེ་བའི་ཚནྡོ་དང་༑
༑དེ་བཞིན་འདུ་བ་ཉེ་འདུ་བ། །འཐུང་གཅོད་ཉེ་བའི་འཐུང་གཅོད་ཉིད། ། དུར་ཁྲོད་ཉེ་བའི་དུར་ཁྲོད་ཉིད། །འདི་རྣམས་ས་ནི་བཅུ་གཉིས་ཏེ། །ས་བཅུའི་དབང་ཕྱུག་མགོན་པོ་ཉིད། །ཅེས་གསུངས་ཏེ། དེའི་དོན་ཅུང་ཟད་སྨོས་ན་ཕྱི་རོལ་ན་གནས་དང་ཉེ་བའི་གནས་ལ་སོགས་པ། ཡུལ་ཉི་ཤུ་རྩ་བཞི་ཡོད་ལ་དེ་དག་ནི། ངོ་བོ་སངས་རྒྱས་ཡིན་ཡང་། རྣམ་པ་ས་དང་པོ་དང་གཉིས་པ་ལ་སོགས་པ་ཐོབ་པའི་ཚུལ་བཟུང་བའི་དཔའ་བོ་དང་རྣལ་འབྱོར་མ་རྣམས་གནས་སོ། །དེ་བཞིན་དུ་ཡུལ་ཉི་ཤུ་རྩ་བཞི་རང་གི་ལུས་ལ་ཡང་གནས་ལ། དཔའ་བོ་དང་རྣལ་འབྱོར་མ་དང་རྗེས་སུ་མཐུན་པའི་རླུང་དང་། བྱང་ཆུབ་ཀྱི་སེམས་རྣམས་ཀྱང་། གནས་པས་དེ་རྣམས་དབུ་མར་ཐིམ་པས་ས་རྣམས་ཀྱི་རྟོགས་པ་སྐྱེ་ཞིང་ཕྱི་རོལ་གྱི་དཔའ་བོ་དང་རྣལ་འབྱོར་མ་རྣམས་བདག་གི་གྲོགས་སུ་འགྱུར་བས་དེའི་ཕྱིར། ས་རྣམས་ལ་གནས་དང་ཉེ་བའི་གནས་ལ་སོགས་པར་བཏགས་པའོ། །དོན་གཉིས་པ་ཐུན་མོང་བ་དང་སྦྱར་ཏེ། རྒྱས་པར་བཤད་པ་ནི། ཡང་དག་པར་སྦྱོར་བ་ལས། གནས་ནི་རབ་ཏུ་དགའ་བའི་ས། །དེ་བཞིན་ཉེ་གནས་དྲི་མ་མེད། །ཞིང་ནི་འོད་བྱེད་ཤེས་པར་བྱ། །ཉེ་བའི་ཞིང་ནི་འོད་འཕྲོ་ཅན། །ཚནྡོ་མངོན་དུ་གྱུར་པ་སྟེ། །ཉེ་བའི་ཚནྡོ་སྦྱང་དཀའ་བ། །འདུ་བ་རིང་དུ་སོང་བ་སྟེ། །ཉེ་བའི་འདུ་བ་མི་གཡོ་བ། །དུར་ཁྲོད་ལེགས་པའི་བློ་གྲོས་ཏེ། །ཉེ་བའི་དུར་ཁྲོད་ཆོས་ཀྱི་སྤྲིན། །ཕ་རོལ་ཕྱིན་བཅུའི་ས་རྣམས་ལ། །རྣལ་འབྱོར་མ་ཡི་ཀླ་ཀློའི་སྐད། །པུ་ལ་སོགས་པ་ཅི་གསུངས་པ། །ཕྱི་དང་ནང་དུ་ཡང་དག་བསམ། །ཞེས་གསུངས་ཏེ། འདིའི་དོན་ཡང་ཐུན་མོང་མ་ཡིན་པའི་མིང་ནི་གནས་དང་ཉེ་བའི་གནས་ལ་སོགས་པ་ཡིན་ལ། ཐུན་མོང་བ་ནི་རབ་ཏུ་དགའ་བ་དང་། དྲི་མ་མེད་པ་ལ་སོགས་པ་ཡིན་ནོ། །ཞེས་བྱ་བའི་དོན་ཏོ། །འོ་ན་ཐུན་མོང་མ་ཡིན་པས་ནི་གནས་ལ་སོགས་པར་བརྗོད་ལ། ཐུན་མོང་པས་རབ་ཏུ་དགའ་བ་ལ་སོགས་པར་འཇོག་(《ཞ》བརྗོད་)པའི་རྒྱུ་མཚན་ཅི་ཡིན་ཞེ་ན། དོན་གཉིས་ལ་དགོངས་ནས་སོ་སོར་བཞག་པ་ཡིན་ཏེ། དེའང་ཐུན་མོང་མ་ཡིན་པས་རྒྱུ་ལས་མིང་དུ་བཏགས་པ་ཡིན་ཏེ། པུལླཱི་ར་མཱ་ལ་ཡ་ལ་སོགས་པ་ཡུལ་བཞི་ལ་གནས་ཞེས་བྱ་བ། དེ་བཞིའི་རླུང་དང་བྱང་ཆུབ་ཀྱི་སེམས་དབུ་མར་ཐིམ་པས་ས་དང་པོའི་རྟོགས་པ་སྐྱེ་བ་ཡིན་པས་ན་ས་དང་པོ་ལ་གནས་ཞེས་བྱའོ༑
༑དེ་བཞིན་དུ་ས་ལྷག་མ་རྣམས་ལའང་སྦྱར་རོ། །གཉིས་པ་∶ཐུན་མོང་བ་(《ལུ》་ཐུན་མོང་བ་)ཕ་རོལ་ཏུ་ཕྱིན་པ་བས་ནི། རྟོགས་པའམ་འབྲས་བུ་ལས་མིང་དུ་བཏགས་པ་ཡིན་ཏེ། དེའང་ས་དང་པོ་ཐོབ་པའི་ཚེ་སྔར་མ་རྟོགས་པའི་དོན་མངོན་དུ་གྱུར་པ་ལ་སོགས་པ་ལ་ཤིན་ཏུ་དགའ་བ་སྐྱེ་བས་ན་རབ་ཏུ་དགའ་བ་ཞེས་བྱ་སྟེ། དེ་བཞིན་དུ་ས་ལྷག་མ་རྣམས་ལ་ཡང་སྦྱར་ཏེ། དེའང་འཕགས་པ་བྱམས་པས་མདོ་སྡེ་རྒྱན་ལས། བྱང་ཆུབ་ལ་ནི་ཉེ་བ་དང་། །སེམས་ཅན་དོན་གྲུབ་མཐོང་བ་ལ། །རབ་ཏུ་དགའ་བ་སྐྱེ་འགྱུར་ཏེ། །དེ་ཕྱིར་རབ་དགའ་ཞེས་བྱའོ། ། འཆལ་ཚུལ་རྩོམ་པའི་དྲི་བྲལ་ཕྱིར། །དྲི་མ་མེད་པའི་ས་ཞེས་བྱ། །ཆོས་ཀྱི་སྣང་བ་ཆེན་པོ་ནི། །བྱེད་པའི་ཕྱིར་ན་འོད་བྱེད་པ། །འདི་ལྟར་བྱང་ཆུབ་ཆོས་མཐུན་ཆོས།། རབ་ཏུ་སྲེག་བྱེད་འོད་ལྟ་བུ། །དེ་དང་ལྡན་ཕྱིར་ས་དེ་ནི། །གཉིས་པ་སྲེག་པས་འོད་འཕྲོ་ཅན། །སེམས་ཅན་རྣམས་ཡོངས་སྨིན་བྱེད་ཅིང་། །རང་གི་སེམས་ཀྱང་བསྲུང་བའི་ཕྱིར། །བློ་ལྡན་རྣམས་ཀྱིས་སྤྱང་དཀའ་བ། །དེ་ཕྱིར་སྦྱང་དཀའ་ཞེས་བྱའོ༑
༑ཤེས་རབ་ཕ་རོལ་ཕྱིན་བརྟེན་ནས། །འཁོར་བ་དང་ནི་མྱ་ངན་འདས། ། གཉིས་འདིར་མངོན་དུ་གྱུར་པའི་ཕྱིར། །མངོན་དུ་གྱུར་པའི་ས་ཞེས་བཤད། ། བགྲོད་ཅིག་ལམ་དང་འབྲེལ་བའི་ཕྱིར། །རིང་དུ་སོང་བའི་སར་འདོད་དོ། །འདུ་ཤེས་གཉིས་ཀྱིས་མི་གཡོའི་ཕྱིར། །མི་གཡོ་ཞེས་ནི་ངེས་པར་བརྗོད། །སོ་སོ་ཡང་དག་རིག་བློ་བཟང་། །ས་དེ་ལེགས་པའི་བློ་གྲོས་ཡིན། །སྤྲིན་བཞིན་གཉིས་ཀྱིས་ནམ་མཁའི་ཆོས། ཁྱབ་པའི་ཕྱིར་ན་ཆོས་ཀྱི་སྤྲིན། །ཞེས་བྱ་དང་། ཐུན་མོང་མ་ཡིན་པའི་ས་གཉིས་ཀྱང་། འཇིག་རྟེན་དང་ནི་འཕགས་པའི་ཆོས། །སྔ་མ་ཀུན་གྱིས་བསྒྲུན་མེད་པ། །དེ་ཕྱིར་ཀུན་ཏུ་འོད་དཀྱེས་པས། །དཔེ་མེད་ཡེ་ཤེས་ཞེས་སུ་བཤད། །ཐུབ་པའི་སྤྱོད་ཡུལ་མ་གཏོགས་པར། །རྒྱལ་སྲས་ཀུན་གྱི་ས་ལས་བརྒལ༑
༑ཤེས་བྱ་ཀུན་ལ་འཇུག་ཆོས་ཅན། །ས་དེ་ཡེ་ཤེས་ཆེན་པོར་བཞེད། ། ཅེས་པའོ། །མིང་གི་དོན་ཏོ། །སྤྱིའི་དོན་བསྟན་ཟིན་ཏོ།། །།
ད་ནི་(《ལུ》+སྤྱི་《ཞ》《ལུ》+དོན་གཉིས་པ་)ཡན་ལག་གི་དོན་བཤད་པར་བྱ་སྟེ། དེའང་ས་བཅུ་གཉིས་པ་དང་། བཅུ་གསུམ་པ་ལ་བསྟོད་པ་ཐོག་མར་སྟོན་ལ༑ དེའི་རྗེས་ལ་ས་དང་པོ་ནས་གདོད་གོང་མ་རྣམས་སྟོན་ཏོ། །དེ་ལ་ཐོག་མར་ས་བཅུ་གསུམ་པ་རྡོ་རྗེ་འཛིན་པའི་ས་ལ་བསྟོད་པར་བཞེད་ནས། སྦས་པའི་རྩ་ལྔ་བདུད་འདྲལ་ཆ་དང་བཅས། །ཞེས་བྱ་བ་ལ་སོགས་པ་ཤློ་ཀ་གཅིག་གིས་སྟོན་ཏོ།། དེ་ལ་ཡང་གཉིས། སྤྱིའི་དོན་དང་ཡན་ལག་གི་དོན་ཏོ། །དང་པོ་ལ་གཉིས་ཏེ། སངས་རྒྱས་ཀྱི་ས་དངོས་དང་། དེ་ལ་རྩོད་པ་སྤང་བའོ། །དང་པོ་ལ་གསུམ་སྟེ། བསྒྲུབ་བྱ་འབྲས་བུ་སངས་རྒྱས་ཀྱི་ས་དང་། སྒྲུབ་བྱེད་ཀྱི་ཐབས་ཉེ་བའི་རྒྱུ་དང་། རྒྱུ་དེས་འབྲས་བུ་ཇི་ལྟར་ཐོབ་(《ལུ》འགྲུབ་)པའི་ཚུལ་ལོ། །དང་པོ་ལ་གསུམ་སྟེ། བཤད་གཞིའི་སྐུ་དང་། འཆད་བྱེད་ཀྱི་ཡན་ལག་དང་། སྐུ་དང་ཡན་ལག་བསྲེ་བའོ༑
༑དང་པོ་ནི་སྐུ་གཉིས་སུ་འདོད་པ་དང་། སྐུ་གསུམ་དུ་འདོད་པ་དང་། སྐུ་བཞིར་འདོད་པ་དང་། སྐུ་ལྔར་འདོད་པ་ལ་སོགས་པ་དུ་མ་ཡོད་ཀྱང་། འདིར་ཧེ་བཛྲ་ལས། རྡོ་རྗེ་སེམས་དཔའ་དང་། སེམས་དཔའ་ཆེན་པོ་དང་། དམ་ཚིག་སེམས་དཔའ་དང་། སྙིང་པོ་ཀྱེའི་རྡོ་རྗེ་ཞེས་བྱ་བ་ཉོན་ཅིགཅེས་གསུངས་པས་དེ་དག་ཀྱང་རིམ་པ་བཞིན་དུ་ཆོས་སྐུ་དང་། ལོངས་སྐུ་དང་། སྤྲུལ་སྐུ་དང་། ངོ་བོ་ཉིད་ཀྱི་སྐུ་ཞེས་བྱ་བ་ཡིན་ནོ། །དེ་དག་གི་མཚན་ཉིད་མདོར་བསྡུས་ན་འདི་ཡིན་ཏེ༑ དེ་བཞིན་གཤེགས་པས་ཤེས་བྱ་ཇི་ལྟ་བ་དང་ཇི་སྙེད་པ་མཁྱེན་པའི་ལྡོག་པ་ལ་ཆོས་ཀྱི་སྐུ་ཞེས་གདགས་ལ། ས་བཅུ་པ་རྣམས་ལ་མཚན་དཔེ་བྱད་དང་ལྡན་པའི་སྐུ་དང་། ཐེག་པ་ཆེན་པོ་རྒྱུན་མི་འཆད་པར་ལོངས་སྤྱོད་པའི་ལྡོག་པ་ལ་ལོངས་སྤྱོད་རྫོགས་པའི་སྐུ་ཞེས་གདགས་ཤིང་། སོ་སོ་སྐྱེ་བོ་རྣམས་ཀྱི་བསམ་པ་དང་བསྟུན་ནས། གང་ལ་ཅིས་འདུལ་དེ་ལ་དེའི་རྣམ་པ་དང་། (《ཞ》《ལུ》་དང་།)སྐུ་གསུང་ཐུགས་སྣ་ཚོགས་ཀྱིས་སེམས་ཅན་གྱི་དོན་མཛད་པའི་ལྡོག་པ་ནས། སྤྲུལ་པའི་སྐུ་ཞེས་གདགས་ལ། དེ་ལྟ་བུའི་སྐུ་གསུམ་པོ་དེ་ཡང་ཐ་དད་པ་མེད་དོ། ། ཞེས་སྟོན་པའི་ལྡོག་པ་ནས་ངོ་བོ་ཉིད་ཀྱི་སྐུ་ཞེས་གདགས་སོ། །དེ་ལྟ་བུའི་སྐུ་དེ་དག་ལུང་(《ཞ》《ལུ》+དང་)རིགས་པ་དུ་མས་གཏན་ལ་དབབ་སྟེ། བླ་མས་མཛད་པའི་རྒྱུད་ཀྱི་མངོན་རྟོགས་ན་གསལ་བས་འདིར་མ་སྤྲོས་སོ། །ཡང་སངས་རྒྱས་ཀྱི་ས་དེ་ཉིད་ལ། རྡོ་རྗེ་གུར་དང་། སངས་རྒྱས་ཀྱི་སའི་དགོངས་པ་ལྟར་ཡེ་ཤེས་ལྔས༑ སངས་རྒྱས་ཀྱི་ས་ཐམས་ཅད་བསྡུས་པར་གསུངས་ཏེ། ཡེ་ཤེས་ལྔ་ཡང་སྐུ་བཞིར་འདུ་བས་འདི(《ཞ》+འི་)རྣམ་གཞག་ལེགས་ཏེ། འདི་ཡང་རྒྱུད་ཀྱི་མངོན་པར་རྟོགས་པ་ན་གསལ་བས་མ་སྤྲོས་སོ། །སྤྱི་དོན་གཉིས་པ་འཆད་བྱེད་ཀྱི་ཡན་ལག་ནི། རྒྱུད་སྡེ་མ་ལུས་པའི་དོན་རྣལ་འབྱོར་དབང་ཕྱུག་ཆེན་པོ་བིཪྺ་པའི་དགོངས་པ་བདག་གི་བླ་མ་འདི་སྐད་གསུང་སྟེ། གནས་ཡོངས་གྱུར་དང་ཡེ་ཤེས་སྐུ༑
༑མི་གནས་མྱ་ངན་འདས་ཉིད་དང་། །གཉིས་སུ་མེད་པ་ཉིད་དང་ནི། །མཛད་པ་རྒྱུན་མི་འཆད་པར་བསྡུས། །ཞེས་རྒྱུད་ཀྱི་མངོན་པར་རྟོགས་པ་ལས་འབྱུང་ངོ་།། དེའི་དོན་ཡང་དང་པོ་གནས་གྱུར་པ་ལ་གཉིས་ཏེ། ངོ་བོ་ལ་ལྟོས་ནས་གནས་མ་(《ཞ》《ལུ》་མ་)གྱུར་པ་དང་། ཡོན་ཏན་ལ་ལྟོས་ནས་གནས་གྱུར་པའོ། །དང་པོ་ནི་ངོ་བོ་ཉིད་དམ་ཆོས་ཉིད་ལ་ལྟོས་ནས་གནས་གྱུར་པ་མེད་དེ། ཆོས་ཉིད་སྤྲོས་པ་དང་བྲལ་བའི་ཕྱིར་རོ། །འདི་ལ་དགོངས་ནས་འཕགས་པ་ཀླུ་སྒྲུབ་ཀྱིས་རྩ་བའི་ཤེས་རབ་ལ་སོགས་པ་རྣམས་ལས་གནས་གྱུར་མེད་པར་བཤད་དོ། །གཉིས་པ་ཡོན་ཏན་ལ་ལྟོས་ནས་གནས་གྱུར་པ་ཡོད་དེ། སངས་རྒྱས་ཀྱི་ཆོས་མ་འདྲེས་པ་བཅོ་བརྒྱད་ལ་སོགས་པའི་ཡོན་ཏན་བསམ་གྱིས་མི་ཁྱབ་པ་ཐོབ་པའི་ཕྱིར་རོ། ། འདི་ལ་དགོངས་ནས། འཕགས་པས་ཆོས་ཀྱི་དབྱིངས་སུ་བསྟོད་པ་ལས། གནས་གྱུར་ཡོད་པར་བཤད་དོ། །དེས་ན་འཕགས་པའི་གསུང་གཉིས་པོ་དེའང་འདི་ལྟར་རྟོགས་ན་མི་འགལ་བར་འགྱུར་རོ། །དེའི་ཕྱིར་གནས་གྱུར་པའི་ཚུལ་འདི་རྟོགས་པར་བྱའོ། །དེ་ལ་ཚུལ་བཞི་སྟེ། ཕུང་པོ་ལྔ་(《ལུ》་ལྔ་)གནས་གྱུར་ཚུལ་དང་། དཀྱིལ་འཁོར་བཞི་ཡིད་དང་ལྔ་དང་། ལུས་ངག་ཡིད་གསུམ་དང་། ཡིད་འབའ་ཞིག་གནས་གྱུར་ཚུལ་ལོ། །དང་པོ་ལ་ནི་གཉིས། རྡོ་རྗེ་ཐེག་པ་ལ་གྲགས་པ་དང་། ཐེག་ཆེན་སྤྱི་ལ་གྲགས་པའོ། །དང་པོ་ནི་ཕུང་པོ་ལྔ་∶རིགས་ལྔ་དང་(《ལུ》་རིགས་ལྔ་དང་)ཡེ་ཤེས་ལྔར་གནས་གྱུར་པ་སྟེ། རྡོ་རྗེ་གུར་ལ་སོགས་པ་ནས་གསལ་ལོ། ། གཉིས་པ་ཐེག་ཆེན་སྤྱིི་ལ་གྲགས་པ་ནི་ཐེག་པ་ཆེན་པོ་བསྡུས་པ་ལས། གཟུགས་ཀྱི་ཕུང་པོ་གནས་གྱུར་པ་ལས་མཚན་དང་དཔེ་བྱད་ཐོབ་པ་ལ་སོགས་པ་རྒྱས་པར་གསུངས་ཏེ་རྒྱུད་ཀྱི་མངོན་པར་རྟོགས་པ་ན་གསལ་བས་མ་བྲིས་སོ། །གཉིས་པ་དཀྱིལ་འཁོར་བཞི་གནས་གྱུར་པ་ནི་མན་ངག་ཡིན་པས་འདིར་མི་བཤད་དོ། ། གསུམ་པ་ལུས་ངག་ཡིད་གསུམ་ལས་ནི་སྐུ་གསུམ་དུ་འགྱུར་རོ། །བཞི་པ་ཡིད་གནས་གྱུར་(《ཞ》+པ་)ནི། རྣམ་ཤེས་བརྒྱད་ལ་སོགས་པ་ལས་ཡེ་ཤེས་ལྔ་ལ་སོགས་པར་གྱུར་ཏེ། དེ་ལ་སོགས་པ་ཐམས་ཅད་བླ་མས་མཛད་པའི་རྒྱུད་ཀྱི་མངོན་རྟོགས་ན་གསལ་བས་འདིར་རྒྱས་པར་ཡི་གེ་མངས་པས་འཇིགས་པས་མ་བྲིས་སོ། །གཉིས་པ་ཡེ་ཤེས་ཀྱི་སྐུ་ལ་གཉིས་ཏེ། གཞན་གྱི་ལོག་རྟོག་དགག་པ་དང་༑ རང་གི་འདོད་པ་བསལ་བར་བྱ་བའོ། །དང་པོ་ནི་རྨོངས་པ་ཁ་ཅིག་ན་རེ། སངས་རྒྱས་ལ་ཡེ་ཤེས་མེད་དེ་ཡེ་ཤེས་གཉེན་པོ་ཡིན་ལ་དེས་སྤང་བྱ་སྤངས་པའི་ཚེ་ཡེ་ཤེས་ཀྱང་མེད་དེ། བུད་ཤིང་མེད་(《ལུ》སྤངས་)པའི་ཚེ་མེ་མེད་པ་བཞིན་ནོ་ཞེས་པ་དང་། ཡེ་ཤེས་ཡོད་ན་རྣམ་རྟོག་ཡོད་པར་འགྱུར་རོ། །ཞེས་པ་དང་། ཡེ་ཤེས་དང་པོ་ནས་གྲུབ་པ་མེད་དོ་ཞེས་བྱ་བ་ལ་སོགས་པ་དུ་མས་བསྒྲུབ་བོ། ། འདིའི་ཕྱོགས་སྔ་མའང་རྒྱས་པར་རྟོགས་པར་བྱའོ། །དེ་ལྟར་བཞག་ནས་ལུང་རིགས་པ་དུ་མས་དགག་པར་བྱ་སྟེ། འདིར་ཡི་གེ་མངས་པས་འཇིགས་པས་མ་བྲིས་སོ། །སྤྱི་དོན་གཉིས་པ་རང་གི་འདོད་པ་ལ་གསུམ་སྟེ། དེ་བཞིན་གཤེགས་པ་ལ་ཡེ་ཤེས་མེད་པ་མ་ཡིན་པ་དང་། སྐུ་མེད་པ་མ་ཡིན་པ་དང་། སྐུ་དང་ཡེ་ཤེས་དབྱེར་མེད་དུ་བསྟན་པའོ། །དང་པོ་ལ་གཉིས་ཏེ། སྤངས་པ་ཕུན་སུམ་ཚོགས་པ་དང་༑ ཡེ་ཤེས་ཕུན་སུམ་ཚོགས་པའོ། །དེའི་དང་པོ་ལ་གཉིས། ཉོན་མོངས་པའི་སྒྲིབ་པ་∶སྤངས་པ་(《ལུ》་སྤངས་པ་)དང་། ཤེས་བྱའི་སྒྲིབ་པ་སྤངས་པའོ། །དེ་གཉིས་ཀྱི་ཁྱད་པར་མདོར་བསྡུ་ན། ཐར་པ་ལ་སྒྲིབ་པ་ནི་ཉོན་མོངས་པ་ཡིན་ལ། ཐམས་ཅད་མཁྱེན་པ་ལ་སྒྲིབ་པ་ནི་ཤེས་བྱ་སྟེ། དེ་དག་དང་བྲལ་བ་ལ་སྤངས་པ་ཕུན་སུམ་ཚོགས་པ་ཞེས་བྱའོ། །གཉིས་པ་ཡེ་ཤེས་ལ་གཉིས་ཏེ། ཇི་ལྟ་བ་མཁྱེན་པ་དང་། ཇི་སྙེད་པ་མཁྱེན་པའོ། །དང་པོ་ནི་དོན་དམ་མཁྱེན་པ་ལས་བཏགས་ལ། གཉིས་པ་ནི་ཀུབ་རྫོབ་མཁྱེན་པའི་ཆ་ནས་བཏགས་པའོ། །དོན་གསུམ་(《ལུ》གཉིས་)པ་སྐུ་མེད་པ་མ་ཡིན་ཏེ། སྐུ་གསུམ་མམ་བཞི་དང་ལྡན་པ་སྟེ་གོང་དུ་བརྗོད་ཟིན་ཏོ། །སྤྱི་དོན་གསུམ་པ་སྐུ་དང་ཡེ་ཤེས་དབྱེར་མེད་དུ་བསྟན་པ་ནི། མདོ་སྡེ་རྒྱན་ལ་སོགས་པ་ནས་འཇོག་ཚུལ་ཐ་དད་པ་དུ་མ་བཤད་ཀྱང་འདིར་བླ་མའི་མན་ངག་དང་། སློབ་དཔོན་ཙནྡྲ་གོ་མིས་གསུངས་པ་རྗེས་སུ་མཐུན་ཏེ། དེའང་ཆོས་ཀྱི་དབྱིངས་ཀྱི་ཡེ་ཤེས་ནི་ཆོས་ཀྱི་སྐུའོ། །མེ་ལོང་ལྟ་བུ་དང་། མཉམ་པ་ཉིད་དང་། སོ་སོར་རྟོག་པ་ནི་ལོངས་སྐུའོ། །བྱ་བ་གྲུབ་པའི་ཡེ་ཤེས་སྤྲུལ་སྐུའོ། ཁ་ཅིག་སོ་སོར་རྟོག་པ་སྤྲུལ་སྐུར་འདོད་དོ། །དེའི་ཕྱིར་སྐུ་དང་ཡེ་ཤེས་དབྱེར་མེད་པ་ཡིན་ཏེ། སེམས་ལས་མ་གཏོགས་པའི་ཆོས་མེད་པའི་ཕྱིར་རོ། །སྒྱུ་འཕྲུལ་དྲ་བ་ལས་ཀྱང་། ཡེ་ཤེས་སྐུ་སྟེ་རང་བྱུང་བ། །ཞེས་པས་མངོན་ནོ། །དེ་དག་∶ཐམས་ཅད་(《ལུ》་ཐམས་ཅད་)བསྡུ་ན་རྡོ་རྗེ་གུར་ལས། སངས་རྒྱས་ཉིད་དེ་ཅི་ལགས་རྣམ་པ་ཐམས་ཅད་མཁྱེན་པའོ་ཞེས་བྱ་བ་ལ་སོགས་པ་གསུངས་ཏེ། ཞིབ་ཏུ་མ་སྤྲོས་སོ། །སྤྱི་དོན་གསུམ་པ་མི་གནས་པའི་མྱ་ངན་ལས་འདས་པ་ནི། ཧེ་བཛྲ་ལས། ཆགས་དང་འཇིག་པ་དག་གིས་ཀྱང་། །ཐབས་དང་ཤེས་རབ་གནོན་མི་འགྱུར། །ཞེས་བྱ་བ་ལ་སོགས་པ་རྒྱ་ཆེར་གསུངས་ཏེ་དེའི་དོན་ཡང་། འཁོར་བ་དང་མྱ་ངན་ལས་